E-tol het geen toekoms in Gauteng nie, sê David MakhuraProtesgangers op ‘n brug oor die N1 in Pretoria (2 November 2018). Foto: Maroela Media Die omstrede e-tol op Gauteng se snelweë het geen toekoms solank as wat die ANC in beheer bly nie, het Gauteng-premier en provinsiale ANC-voorsitter David Makhura Vrydag gesê. “E-tol het geen toekoms in die planne van die provinsie solank as wat die ANC in beheer is nie. E-tol sal slegs ŉ toekoms hê as die ANC nie in beheer is nie,” het Makhura gesê. Hy het duisende ANC-lede, saam met die vakbondfederasie Cosatu, die SAKP, burgerorganisasies soos Outa en lede van die publiek in ŉ optog gelei na die Uniegebou en versoek dat e-tol geskrap moet word. Volgens hom is die meeste persone wat verby die e-tolhekke ry die werkersklas en die middelklas van Suid-Afrika. Die groot skare het ook betoog teen hoë datakoste en verhoogde BTW op basiese voedselitems. “E-tol is ŉ kans gegun, maar dit was onsuksesvol. Dit was heeltemal onsuksesvol. Ons kan nie skuld hanteer en hoop die geld sal uit e-tol kom nie. Ons is nie onverantwoordelik nie, ons wil hê die skuld moet betaal word, en ons weet daar is skuld. Kom ons kyk eerder na alternatiewe maniere van finansiering om die skuld uiteindelik af te betaal.” Hy het gesê data het ook ŉ impak op die ekonomie. “Dit het nie net ŉ impak op jongmense nie. Ons ekonomie kan nie groei nie, want die koste van data is te hoog. Data verhoog die koste om sake te doen en dit verhoog lewenskoste.” Minister Jeff Radebe het die betogers se memorandum namens pres. Cyril Ramaphosa in ontvangs geneem.